Gru-ongeluk eis 15Die vragmotor en minibustaxi het reg van voor gebots (Foto: EC Department of Transport, Twitter) Vyftien mense is dood en twee beseer toe ŉ vragmotor en ŉ minibustaxi Woensdagmiddag in die Oos-Kaap reg van voor gebots het. Dié ongeluk het op die N2 tussen Mount Ayliff en Mount Frere omstreeks 16:30 plaasgevind. Ayanda Paine, die minister van vervoer se woordvoerder, sê aanvanklik is daar 11 mense op die toneel dood verklaar. Reddingsbeamptes het egter sedertdien op nog vier liggame op die ongelukstoneel afgekom. Al 15 oorledenes was insittendes van die minibustaxi terwyl die twee beseerdes in die vragmotor was. Fikile Mbalula, minister van vervoer, het sy misnoeë uitgespreek oor die minibustaxi wat ten tyde van die ongeluk vol gelaai is. “Dit is teen die afsonderingsregulasies. Die saak is aan die wetstoepassers oorhandig,” het Mbalula gesê. Volgens dié regulasies mag ŉ taxi slegs 70% van sy kapasiteit inlaai. Mbalula het ook sy medelye met die oorledenes se geliefdes betuig. Hy het die twee beseerdes ook ŉ vinnige en volkome herstel toegewens. Die Padverkeersbestuurskorporasie (RTMC) se ondersoekeenheid vir botsings in samewerking met die polisie ondersoek die oorsaak van die ongeluk.